Dan me se vaa ꞌo̱ síí ranꞌ,
ne̱ síí cuꞌna̱j Lázaro me soꞌ,
ne̱ síí ya̱nj chumanꞌ Betania me soꞌ a.
Ne̱ chumanꞌ Betania yoꞌ me chiháán chana̱ cuꞌna̱j Mariá ga̱ chuꞌvij Mariá chana̱ cuꞌna̱j Marta a.
Ne̱ chana̱ cuꞌna̱j Mariá yoꞌ me se noꞌ me chana̱ caxríj casté gunꞌ da̱j tacóó Síí ꞌNi̱j Raꞌa man níꞌ,
ne̱ yuvé raa̱ maꞌa̱n noꞌ tanacoo̱ noꞌ tacóó soꞌ a.
Dan me se raꞌvij noꞌ me síí cuꞌna̱j Lázaro síí ranꞌ yoꞌ a.
Dan me se caꞌnéé ro̱j raꞌvij Lázaro yoꞌ nana̱ rihaan Jesús,
cataj ro̱j noꞌ a:
―Xa̱ꞌ síí ꞌe̱e̱ rá so̱ꞌ man,
tza̱j ne̱ ranꞌ soꞌ,
na̱nj Señor ―vaa nana̱ caꞌnéé ro̱j noꞌ rihaan Jesús a.
Dan me se cuchiꞌ nana̱ yoꞌ rihaan Jesús,
ga̱a ne̱ cataj soꞌ a:
―Né cheꞌe̱ rej ꞌo̱ cavi̱ꞌ Lázaro me quiranꞌ soꞌ a̱ maꞌ.
ꞌO̱ se quiranꞌ soꞌ cheꞌé rej veꞌé doj xca̱j yuvii̱ cuentá cheꞌé Yaꞌanj ado̱nj.
Dan me se veꞌé doj xca̱j yuvii̱ cuentá cheꞌé ma̱ꞌanj Taꞌni̱j Yaꞌanj,
cheꞌé se vaa quiranꞌ Lázaro na̱nj ado̱nj ―taj Jesús a.
Ne̱ Jesús me se nda̱ꞌ se ꞌe̱e̱ ndoꞌo rá soꞌ man chana̱ cuꞌna̱j Marta do̱ꞌ,
man chuꞌvij noꞌ chana̱ cuꞌna̱j Mariá do̱ꞌ,
man Lázaro do̱ꞌ,
tza̱j ne̱ ga̱a cuno Jesús nana̱ se vaa ranꞌ Lázaro,
ne̱ ne cavi̱i̱ raꞌya̱nj soꞌ caꞌa̱nj soꞌ a̱ maꞌ.
ꞌO̱ se guun ra̱a̱n soꞌ yavíj güii rej va̱j soꞌ a.
Dan me se cachén yavíj güii yoꞌ,
ga̱a ne̱ cataj Jesús rihaan nij síí tucuꞌyón snana̱ soꞌ a:
―Cavi̱i̱ níꞌ caꞌa̱nj uún níꞌ estadó Judea á ―taj soꞌ rihaan nij soꞌ a.
Ga̱a ne̱ cataj nij síí tucuꞌyón snana̱ soꞌ rihaan soꞌ a:
―Cuano̱ nihánj me se guun ndoꞌo rá nij síí uun chij rihaan nij yuvii̱ israelitá go̱ꞌ nij soꞌ yahij mán so̱ꞌ ne̱ cavi̱ꞌ so̱ꞌ á.
Se̱ guun caꞌa̱nj so̱ꞌ rej yoꞌ maꞌ ―taj nij soꞌ rihaan Jesús a.
Ga̱a ne̱ cataj Jesús a:
―Neꞌen soj se vaa chuvi̱j orá ranga̱ꞌ rihaan chumii̱ nihánj ꞌo̱ ꞌo̱ güii,
ne̱ dan me se sese cache̱e̱ ꞌo̱ soꞌ rej ranga̱ꞌ,
ne̱ se̱ naxruꞌ soꞌ maꞌ.
ꞌO̱ se curuvi̱ꞌ sa̱ꞌ rihaan soꞌ,
quiꞌya̱j güii chuguu̱n rihaan chumii̱ nihánj ado̱nj.
Tza̱j ne̱ sese cache̱e̱ ꞌo̱ soꞌ rej nii̱,
ne̱ naxru̱ꞌ soꞌ,
cheꞌé se taj va̱j yaꞌan chuguu̱n nimán soꞌ ado̱nj ―taj Jesús a.
Dan me se quisíj caꞌmii soꞌ da̱nj,
ga̱a ne̱ cataj uún soꞌ a:
―Ne̱ xa̱ꞌ tuviꞌ níꞌ síí cuꞌna̱j Lázaro,
tza̱j ne̱ otoj soꞌ a.
Tza̱j ne̱ caꞌa̱nj yaj,
cheꞌé rej nari̱i̱ ꞌu̱nj nej rihaan soꞌ a ―taj Jesús rihaan nij síí tucuꞌyón snana̱ soꞌ a.
Cheꞌé dan cataj nij síí tucuꞌyón snana̱ soꞌ rihaan soꞌ a:
―ꞌO̱ se sese otoj soꞌ,
ne̱ cunu̱u sa̱ꞌ maꞌa̱n soꞌ,
Señor ―taj nij soꞌ rihaan Jesús a.
Dan me se nana̱ dan caꞌmii Jesús cheꞌé se a̱j caviꞌ Lázaro,
tza̱j ne̱ nij síí tucuꞌyón snana̱ Jesús me se guun rá nij soꞌ se vaa ya̱ ya̱ otoj u̱u̱n Lázaro,
taj Jesús,
rá nij soꞌ a.
Cheꞌé dan nica̱ caꞌmii Jesús rihaan nij soꞌ,
cataj soꞌ a:
―A̱j caviꞌ Lázaro a.
Ne̱ guun niha̱ꞌ rá ꞌu̱nj se vaa nuvíꞌ ꞌu̱nj yáán ga̱ soꞌ ga̱a caviꞌ soꞌ a.
ꞌO̱ se cheꞌé se caviꞌ soꞌ roꞌ,
cheꞌé dan cuchuma̱n doj rá soj ni̱ꞌyaj soj manj ado̱nj.
Tza̱j ne̱ cavi̱i̱ níꞌ caꞌa̱nj níꞌ rej na̱j soꞌ á ―taj Jesús rihaan nij soꞌ a.
Cheꞌé dan cataj Tomás síí cuꞌna̱j cuaté rihaan ꞌó nij síí tucuꞌyón snana̱ Jesús a:
―Cavi̱i̱ níꞌ caꞌa̱nj níꞌ ga̱ soꞌ,
ga̱a ne̱ cavi̱ꞌ níꞌ ga̱ soꞌ á ―taj soꞌ niꞌya̱j soꞌ man Jesús a.
Veé dan me se cuchiꞌ Jesús tuꞌva chumanꞌ Betania,
ga̱a ne̱ cataj xnaꞌanj nii rihaan soꞌ se vaa a̱j quisíj caꞌa̱nj güii cachinꞌ nii man Lázaro rque yuꞌuj yuvej a.
Dan me se nichru̱nꞌ naj chumanꞌ Betania ga̱ chumanꞌ Jerusalén,
ne̱ o̱rúnꞌ vaꞌnu̱j kilómetro naj chumanꞌ Jerusalén yoꞌ a.
Ne̱ a̱j cavii queꞌe̱e̱ nij yuvii̱ israelitá chumanꞌ Jerusalén,
ne̱ cuchiꞌ nij soꞌ rihaan Marta do̱ꞌ,
rihaan Mariá do̱ꞌ,
cheꞌé rej se̱ nanó rá ro̱j noꞌ,
cheꞌé se a̱j caviꞌ raꞌvij ro̱j noꞌ a.
Dan me se ga̱a cuno Marta se vaa caꞌnaꞌ Jesús,
ne̱ curiha̱nj noꞌ nari̱ꞌ tuviꞌ noꞌ ga̱ Jesús,
tza̱j ne̱ Mariá me se quináj noꞌ rá veꞌ yoꞌ a.
Ga̱a ne̱ cataj Marta rihaan Jesús a:
―Sese cayáán so̱ꞌ nihánj,
ne̱ ne cavi̱ꞌ raꞌvij asuun tza̱j,
maan Señor.
Tza̱j ne̱ cuano̱ nihánj me se neꞌenj se vaa me maꞌa̱n rasu̱u̱n cachi̱nj so̱ꞌ rihaan Yaꞌanj,
ne̱ quiꞌya̱j soꞌ na̱nj á ―taj Marta rihaan Jesús a.
Ga̱a ne̱ cataj Jesús rihaan noꞌ a:
―Cunu̱u iꞌna̱ꞌ uún raꞌvij so̱ꞌ á ―taj soꞌ rihaan noꞌ a.
Ga̱a ne̱ cataj Marta rihaan soꞌ a:
―A̱j neꞌenj se vaa asa̱ꞌ quisíj güii caꞌa̱nj niꞌya̱ chumii̱ nihánj,
ne̱ cunu̱u iꞌna̱ꞌ uún soꞌ ga̱ ꞌó nij yuvii̱ cunu̱u iꞌna̱ꞌ uún ado̱nj ―taj noꞌ rihaan Jesús a.
Ga̱a ne̱ cataj Jesús rihaan noꞌ a:
―Xa̱ꞌ ꞌu̱nj,
tza̱j ne̱ si̱j ꞌyaj nuu iꞌna̱ꞌ uún yuvii̱ mej,
ne̱ ꞌu̱nj me síí quiꞌya̱j ga̱a̱ iꞌna̱ꞌ yuvii̱ ca̱yáán yuvii̱ ga̱ Yaꞌanj nu̱ꞌ cavii nu̱ꞌ caꞌanj ado̱nj.
Ne̱ xa̱ꞌ síí amán rá niꞌya̱j manj,
tza̱j ne̱ caꞌve̱e se cavi̱ꞌ soꞌ,
tza̱j ne̱ ꞌo̱ ga̱a̱ iꞌna̱ꞌ nimán soꞌ chugua̱nj.
Cheꞌé se amán rá soꞌ niꞌya̱j soꞌ manj,
ne̱ cheꞌé dan vaa iꞌna̱ꞌ nimán soꞌ,
ne̱ daj chiha̱a̱ míj se̱ caviꞌ nimán soꞌ a̱ maꞌ.
Amán rá so̱ꞌ nana̱ nihánj naꞌ ―taj Jesús,
xnáꞌanj soꞌ man Marta a.
Ga̱a ne̱ cataj noꞌ a:
―Amán raj,
Señor.
Dan me se a̱j cuchumán raj se vaa Si̱j Caꞌnéé Yaꞌanj Ti̱nanii man Yuvii̱ rihaan Sayuun mé so̱ꞌ,
ne̱ Taꞌni̱j Yaꞌanj mé so̱ꞌ,
ne̱ caꞌnáꞌ so̱ꞌ rihaan chumii̱ nihánj a ―taj noꞌ rihaan Jesús a.
Dan me se quisíj caꞌmii noꞌ da̱nj,
ga̱a ne̱ caꞌanj noꞌ,
ne̱ canacúún yuve̱ noꞌ man chuꞌvij noꞌ Mariá,
cataj noꞌ a:
―A̱j caꞌnaꞌ maestró,
ne̱ nacúún soꞌ mán so̱ꞌ a ―taj noꞌ rihaan Mariá a.
Ne̱ ga̱a cuno Mariá nana̱ yoꞌ,
ga̱a ne̱ raꞌya̱nj cavii noꞌ,
ne̱ caꞌanj noꞌ rej nicu̱nꞌ Jesús a.
Dan me se ataa catu̱u̱ Jesús rque chumanꞌ yoꞌ,
ne̱ nicu̱nꞌ soꞌ rej nariꞌ tuviꞌ Marta ga̱ soꞌ a.
Dan me se nij yuvii̱ israelitá yuvii̱ cane rá veꞌ nanó cuentó ga̱ Mariá me se queneꞌen nij soꞌ se vaa raꞌya̱nj canicunꞌ noꞌ ne̱ curiha̱nj noꞌ xeꞌ,
ne̱ canocoꞌ nij soꞌ xcó noꞌ,
ne̱ curiha̱nj nij soꞌ xeꞌ a.
ꞌO̱ se guun rá nij soꞌ se vaa caꞌa̱nj Mariá rihaan yuꞌuj yuvej cheꞌé rej taꞌve̱e noꞌ,
rá nij soꞌ a.
Dan me se ga̱a cuchiꞌ Mariá rej nicu̱nꞌ Jesús,
ga̱a ne̱ queneꞌen noꞌ man soꞌ,
ga̱a ne̱ cayáán ru̱j noꞌ rihaan Jesús,
ga̱a ne̱ cataj noꞌ a:
―Sese cayáán so̱ꞌ nihánj,
ne̱ ne cavi̱ꞌ raꞌvij asuun tza̱j,
maan Señor ―taj noꞌ rihaan Jesús a.
Dan me se queneꞌen Jesús se vaa taꞌvee noꞌ do̱ꞌ,
se vaa taꞌvee nij yuvii̱ israelitá caꞌnaꞌ ga̱ noꞌ do̱ꞌ,
ga̱a ne̱ nuu xru̱ꞌ uxrá rá soꞌ ne̱ nanó rá nimán soꞌ,
ga̱a ne̱ cataj soꞌ a:
―Me rej cachinꞌ soj man soꞌ ga̱ ―taj soꞌ,
xnáꞌanj soꞌ man nij soꞌ a.
Ga̱a ne̱ cataj nij soꞌ rihaan soꞌ a:
―Caꞌa̱nj níꞌ,
ga̱a ne̱ que̱neꞌén so̱ꞌ á ―taj nij soꞌ rihaan soꞌ a.
Ga̱a ne̱ taꞌvee Jesús a.
Cheꞌé dan cataj nij yuvii̱ israelitá rihaan tuviꞌ nij soꞌ a:
―Ni̱ꞌyaj soj á.
ꞌO̱ se taꞌvee soꞌ cheꞌé se ꞌe̱e̱ uxrá rá soꞌ niꞌya̱j soꞌ man síí caviꞌ yoꞌ a ―taj nij yuvii̱ niꞌya̱j nij yuvii̱ man Jesús a.
Ga̱a ne̱ taꞌa̱j nij yuvii̱ cataj a:
―ꞌO̱ se si̱j guun nucua̱j nacuchraꞌ rihaan síí tuchri̱i me síí nihánj á.
Cheꞌé dan uun nucua̱j soꞌ naquiꞌya̱j sa̱ꞌ soꞌ man Lázaro ado̱nj.
Sese cayáán soꞌ nihánj,
ne̱ ne cavi̱ꞌ Lázaro asuun tza̱j maꞌ ―taj taꞌa̱j nij yuvii̱ yoꞌ a.
Dan me se quinanó uún rá Jesús,
ne̱ cuchiꞌ soꞌ rej cachinꞌ nii man Lázaro yoꞌ a.
Dan me se yuꞌuj yuvej me yoꞌ,
ne̱ caráán yahij rihaan yuꞌuj yoꞌ a.
Ga̱a ne̱ cataj Jesús a:
―Naxu̱u̱n soj yahij rihaan yuꞌuj á ―taj Jesús a.
Ga̱a ne̱ cataj raꞌvij síí caviꞌ chana̱ cuꞌna̱j Marta rihaan soꞌ a:
―Tza̱j ne̱ gunꞌ riꞌyu̱j man soꞌ ya̱j,
Señor.
ꞌO̱ se quisíj caꞌa̱nj ya̱ güii naj cúú man soꞌ na̱nj ado̱nj ―taj noꞌ rihaan soꞌ a.
Ga̱a ne̱ cataj Jesús rihaan noꞌ a:
―A̱j cataj xnaꞌanj ꞌu̱nj rihaan so̱ꞌ se vaa sese cuchuma̱n rá so̱ꞌ ni̱ꞌyaj so̱ꞌ manj,
ga̱a ne̱ que̱neꞌén so̱ꞌ se vaa niꞌndaj ya̱ nucua̱j Yaꞌanj á ―taj Jesús rihaan Marta yoꞌ a.
Cheꞌé dan naxuun nij soꞌ yahij yoꞌ a.
Ga̱a ne̱ naxca̱j Jesús rihaan soꞌ niꞌya̱j soꞌ rej xta̱ꞌ,
ne̱ cataj soꞌ a:
―Guun niꞌya̱j níꞌ se vaa cunó so̱ꞌ snana̱j,
Ata̱j Chij.
A̱j neꞌenj se vaa niga̱nj unó so̱ꞌ snana̱j,
tza̱j ne̱ aꞌmij nana̱ nihánj cheꞌé rej cuno̱ nij yuvii̱ nicu̱nꞌ nihánj ga̱j a.
ꞌO̱ se me raj cuchuma̱n rá nij yuvii̱ se vaa so̱ꞌ me síí caꞌnéé manj rihaan chumii̱ nihánj na̱nj ado̱nj ―taj Jesús,
cachíín niꞌya̱j soꞌ rihaan Yaꞌanj a.
Quisíj cataj soꞌ da̱nj,
ga̱a ne̱ nucua̱j ndoꞌo caguáj soꞌ,
cataj soꞌ a:
―Lázaro.
Cavi̱i̱ so̱ꞌ caꞌna̱ꞌ so̱ꞌ nihánj á ―taj soꞌ,
caguáj soꞌ man Lázaro a.
Ga̱a ne̱ curiha̱nj síí caviꞌ yoꞌ rque yuꞌuj,
ne̱ nacutáj yatzéj nu̱ꞌ man soꞌ,
ne̱ caráán yatzéj rihaan soꞌ uún a.
Ga̱a ne̱ cataj Jesús rihaan nij yuvii̱ a:
―Nache̱ soj yatzéj man soꞌ,
ne̱ cache̱e̱ soꞌ caꞌa̱nj soꞌ á ―taj Jesús rihaan nij yuvii̱ a.
Dan me se caꞌanj nij yuvii̱ israelitá ga̱ Mariá,
ne̱ queneꞌen nij soꞌ da̱j quiꞌyaj Jesús a.
Cheꞌé dan cuchumán rá queꞌe̱e̱ nij yuvii̱ niꞌya̱j nij soꞌ man Jesús a.
Tza̱j ne̱ cavii ꞌó taꞌa̱j nij soꞌ caꞌanj nij soꞌ rihaan nij síí fariseo,
ga̱a ne̱ cataj xnaꞌanj nij soꞌ rihaan nij síí fariseo nu̱ꞌ se vaa quiꞌyaj Jesús a.
Cheꞌé dan naquiꞌyaj chre̱ꞌ nij xrej ata̱ suun noco̱o do̱ꞌ,
nij síí fariseo do̱ꞌ,
man Xꞌneꞌ Nij Síí Ata̱ Suun Noco̱o Doj,
ga̱a ne̱ cataj nij soꞌ a:
―Da̱j quiꞌya̱j níꞌ,
rá soj ga̱.
ꞌO̱ se xa̱ꞌ snóꞌo nihánj,
tza̱j ne̱ ꞌyaj uxrá soꞌ suun sa̱ꞌ noco̱o ado̱nj.
Sese ꞌo̱ ta̱náj níꞌ man soꞌ quiꞌya̱j soꞌ da̱nj,
ne̱ cuchuma̱n rá cunuda̱nj nij yuvii̱ ni̱ꞌyaj nij yuvii̱ man soꞌ a.
Ga̱a ne̱ caꞌna̱ꞌ nij tanuu ꞌyaj suun rihaan gobiernó ma̱n Romá,
ga̱a ne̱ tiri̱ꞌ nij tanuu nuvií noco̱o rej gue̱e̱ achíín niꞌya̱j níꞌ do̱ꞌ,
chiháán níꞌ do̱ꞌ á ―taj nij soꞌ rihaan tuviꞌ nij soꞌ a.
Ga̱a ne̱ caꞌmii ꞌó nij soꞌ,
síí cuꞌna̱j Caifás,
ne̱ soꞌ me xrej ata̱ suun noco̱o doj yoꞌ yoꞌ a.
Dan me se cataj soꞌ rihaan nij soꞌ a:
―Ne neꞌen uxrá nij soj a̱ maꞌ.
ꞌO̱ se ataa xca̱j soj cuentá se vaa xa̱ꞌ soj,
tza̱j ne̱ cavi̱i̱ sa̱ꞌ doj soj sese cavi̱ꞌ o̱rúnꞌ snóꞌo cheꞌé nij yuvii̱,
ga̱a ne̱ se̱ quiriꞌ nu̱ꞌ níꞌ si̱j israelitá maꞌ ―taj síí cuꞌna̱j Caifás rihaan ꞌó nij soꞌ a.
Dan me se né ina̱nj nana̱ cavii raa̱ maꞌa̱n síí cuꞌna̱j Caifás me nana̱ nihánj maꞌ.
ꞌO̱ se xrej ata̱ suun noco̱o doj me soꞌ ma̱an yoꞌ dan,
ne̱ cheꞌé dan maꞌa̱n Yaꞌanj me síí rqué nana̱ caꞌmii soꞌ,
ne̱ cheꞌé dan me ya̱ vaa snana̱ soꞌ ga̱a cataj soꞌ se vaa cavi̱ꞌ Jesús cheꞌé ta̱ranꞌ nij yuvii̱ israelitá yoꞌ a.
Ne̱ né ina̱nj cheꞌé nij yuvii̱ israelitá me cavi̱ꞌ Jesús maꞌ.
ꞌO̱ se cavi̱ꞌ soꞌ cheꞌé rej naquiꞌya̱j chre̱ꞌ soꞌ man cunuda̱nj nij taꞌníí Yaꞌanj nij síí ma̱n nu̱ꞌ rihaan chumii̱ nihánj,
ga̱a ne̱ gu̱un nij soꞌ o̱rúnꞌ xꞌneꞌ yuvii̱ ado̱nj.
Dan me se ma̱an güii dan me se guun cheꞌe̱ nij síí fariseo do̱ꞌ,
nij xrej ata̱ suun noco̱o do̱ꞌ,
nuchruj ra̱a̱ nij soꞌ da̱j quiꞌya̱j nij soꞌ,
ga̱a ne̱ cavi̱ꞌ Jesús a.
Cheꞌé dan me ne caꞌve̱e cache̱e̱ ranga̱ꞌ soꞌ estadó Judea maꞌ.
Tana̱nj cavii soꞌ caꞌanj soꞌ tuꞌva rej taj va̱j yuvii̱ mán,
ga̱a ne̱ catúj soꞌ ꞌo̱ chumanꞌ cuꞌna̱j Efraín,
ga̱a ne̱ caranꞌ soꞌ chumanꞌ yoꞌ ga̱ nij síí tucuꞌyón snana̱ soꞌ a.
Dan me se da̱j doj quisi̱j Chaꞌanj Pascuá chaꞌanj navij rá nij yuvii̱ israelitá a.
Cheꞌé dan cavii nij yuvii̱ ya̱nj chumanꞌ leꞌe̱j,
ne̱ caꞌanj nij soꞌ chumanꞌ Jerusalén,
cheꞌé rej cunu̱u gue̱e̱ nij soꞌ rihaan Yaꞌanj a.
Ga̱a ne̱ nanoꞌ ndoꞌo nij yuvii̱ man Jesús a.
Dan me se canicunꞌ nij yuvii̱ rej ya̱nj nuvií noco̱o,
ne̱ xnáꞌanj nij yuvii̱ man tuviꞌ nij yuvii̱,
cataj nij yuvii̱ a:
―Da̱j uun rá soj ga̱.
Caꞌna̱ꞌ soꞌ rej ca̱nuû chaꞌanj,
rá soj naꞌ ―cataj nij yuvii̱ a.
Ne̱ xa̱ꞌ nij xrej ata̱ suun noco̱o do̱ꞌ,
nij síí fariseo do̱ꞌ,
tza̱j ne̱ caꞌneꞌ nij soꞌ suun se vaa sese queneꞌe̱n nij yuvii̱ me rej va̱j Jesús,
ga̱a ne̱ cata̱j xnaꞌanj nij yuvii̱ rihaan maꞌa̱n nij soꞌ a.
ꞌO̱ se guun rá nij soꞌ ta̱ꞌaa nij soꞌ man Jesús ado̱nj.